次韵和原甫遊會靈觀
作者：韓維
朝代：宋

paragraphs: 松喬去我久，高駕不可攀。
何意塵外遊，近在王城間。
先帝昔臨御，抱沖啟玄關。
營宮奉嶽鎮，縹緲當人寰。
疏泉抗臺殿，擬迹三神山。
想像列仙下，半空來佩環。
雲車倏容與，旄節儼成班。
翩翾萬玉女，紅頰翠羽鬟。
世人那得見，石壇空自閑。
伊予厭羈跼，酷甚負病瘝。
茲行適所願，帖若賈在闤。
春風吹園桃，幾日朱霞殷。
寒碧竹間見，新黄柳際還。
主人非素期，促具初無艱。
抗侯角善手，持觴發歡顔。
尚無形骸累，安問紱與綸。
跋馬興不盡，東池水潺潺。